Σ ...

Είναι το Μεξικό των Μάγια, με ζωντανά τα χνάρια και τους απογόνους του πιο λαμπρού πολιτισμού της προ-Κολομβιανής Αμερικής, και με τα σημάδια των αποικιακών χρόνων να προσδίδουν μια ιδιαίτερη, μοναδική γεύση στην εντυπωσιακή τουριστική υποδομή των τελευταίων χρόνων. Πιο δυτικά, στο κέντρο της χώρας, δυόμιση χιλιόμετρα ψηλότερα από την επιφάνεια της θάλασσας βρίσκεται η δεύτερη μεγαλύτερη πόλη στον κόσμο, χτισμένη πάνω στα ερείπια πολιτισμών που δεν υπάρχουν πια. Φαράγγια, σπηλιές, ηφαίστεια, έρημοι, βραχώδεις και αμμώδεις ακτές σας προσκαλούν να τα εξερευνήσετε, ενώ αργότερα σας περιμένει η φωτιά της τεκίλα και μια διάσημη κουζίνα, γεμάτη από τη δική της φωτιά και αντιθέσεις.

Αφεθείτε στον στρόβιλο τον εικόνων και των αισθήσεων που σας προσφέρει η μεγαλύτερη χώρα της Κεντρικής Αμερικής:

Tο Μεξικό

ΤΟ ΠΡΟΓΡΑΜΜΑ

1η - 2η ημέρα: Αθήνα – Μεξικό Σίτυ - Ξενάγηση πόλης του Μεξικού
Συγκέντρωση στο διεθνή αερολιμένα Αθηνών Ελ. Βενιζέλος και αναχώρηση με προορισμό την πόλη του Μεξικού. Άφιξη την επόμενη ημέρα και μετά την παραλαβή των αποσκευών σας στο αεροδρόμιο Μπενίτο Χουάρες, θα σας συναντήσει ο τοπικός μας αντιπρόσωπος και θα σας μεταφέρει στο ξενοδοχείο σας. Τακτοποίηση στα δωμάτια σας. Πρωινό στο ξενοδοχείο και στη συνέχεια θα ξεκινήσουμε την ξενάγηση μας στην Πόλη του Μεξικού: τεράστια, κοσμοπολίτικη, πολύχρωμη, προβληματική, σύγχρονη και παλιά μαζί, χτισμένη περισσότερα από δύο χιλιόμετρα ψηλότερα από το επίπεδο της θάλασσας – με άλλα λόγια μοναδική. Θα επισκεφθούμε το ιστορικό κέντρο της πόλης, προστατευόμενο από την UNESCO ως μνημείο παγκόσμιας κληρονομιάς της ανθρωπότητας. Θα ξεκινήσουμε από την κεντρική του πλατεία, επίσημα ονομαζόμενη πλατεία συντάγματος αλλά γνωστή σε όλους με το όνομα Σόκαλο (Zócalo, που σημαίνει «βάση»), όπου θα επισκεφθούμε τον Καθεδρικό Ναό και το Κυβερνητικό Παλάτι, χτισμένο ακριβώς στη θέση του παλατιού του αυτοκράτορα των Αζτέκων Μοκτεζούμα Β’. Γεύμα εξ ιδίων και επιστροφή στο ξενοδοχείο και τακτοποίηση στα δωμάτια σας. Διανυκτέρευση.-
3η ημέρα: Εκδρομή Παναγία Γουαδελούπη και πυραμίδες Τεοτιχουακάν
 Πρωινό στο ξενοδοχείο και αμέσως ξεκινάμε την ξενάγησή μας στην πλατεία των τριών πολιτισμών (Square of 3 Cultures), όπου το παρελθόν και το παρόν συναντιούνται. Θα επισκεφτούμε επίσης τη Βασιλική της Παναγίας της Γουαδελούπης (Basilica of Our Lady of Guadalupe). Συνεχίζουμε στην εντυπωσιακή αρχαιολογική ζώνη Τεοτιχουακάν, για να θαυμάσουμε τις μνημειώδεις Πυραμίδες του Ήλιου και της Σελήνης, τον ναό του Quetzalpapalotl, την ακρόπολη και τη λεωφόρο των νεκρών.  Μεσημεριανό γεύμα και στη συνέχεια επιστροφή στο ξενοδοχείο μας. Ελεύθεροι για το υπόλοιπο της ημέρας.
4η ημέρα: Εκδρομή Frida Kahlo - Xochimilco

Μετά το πρωινό στο ξενοδοχείο μας, αναχωρούμε για μια πολύ ξεχωριστή γειτονιά του Μέξικο Σίτυ, την μποέμ περιοχή Coyoacan. Θα επισκεφθούμε το σπίτι της FridaKahlo, το οποίο λειτουργεί ως μουσείο και αποτελεί ένα από τα πιο ξακουστά αξιοθέατα στο ΜέξικοΣίτι, (CasaAzul) για να ζήσουμε από κοντά την αύρα της μεγάλης καλλιτέχνιδας. Στη συνέχεια θα εξερευνήσουμε τη γειτονιά Coyoacán, γεμάτη καφέ και μικρές αγορές, και συνεχίζουμε με μεσημεριανό food tour σε τοπική αγορά. Θα επισκεφθούμε την κοντινή περιοχή του Xochimilko, γνωστή για τα κανάλια της, τα οποία δημιουργήθηκαν από ένα εκτενές σύστημα λιμνών και καναλιών που συνέδεε την περιοχή με την κοιλάδα του Μεξικού. Η υποχώρηση των υδάτων δημιούργησε τα κανάλια αυτά, μαζί με τα τεχνητά νησιά, τα «τσινάμπας» (chinampas). Το θέαμα θα σας εντυπωσιάσει, αφού οι αλέγροι Μεξικανοί, ντυμένοι με πολύχρωμες φορεσιές και τα γνωστά σε όλους σομπρέρο, οδηγούν τις ζωηρόχρωμες γόνδολές τους, τις «τραχινέρας» (trajineras), στολισμένες με λογιών πράγματα, πουλώντας φαγητό και τραγουδώντας παραδοσιακά τραγούδια! Επιστροφή στο ξενοδοχείο μας. 
5η ημέρα: Μεξικό Σίτυ – Βιγιαερμόσα – Παλένκε

Πρωινό στο ξενοδοχείο και ελεύθερος χρόνος μέχρι την ώρα της μεταφορά σας στο αεροδρόμιο για να πάρουμε την εσωτερική μας πτήση για Βιγιαερμόσα (Villahermosa που σημαίνει όμορφη πόλη). Άφιξη στην Βιγιαερμόσα και μεταφροά οδικώς στην σύγχρονή πόλη Παλένκε (Palenque) χτισμένη λίγα χιλιόμετρα ποιο ανατολικά από την διάσημη αρχαία συνονόματη της. Δείπνο και τακτοποίηση στο ξενοδοχείο. 

6η μέρα: Παλένκε - Καμπέτσε

Πρωινό. Επίσκεψη στην αρχαιολογική περιοχή του Παλένκε, που θεωρείται μια από τις πιο σημαντικές του πολιτισμού των Μάγια. Χτισμένη χωρίς την χρήση μεταλλικών εργαλείων, ζώων ή ούτε καν του τροχού, ακριβώς στο σημείο όπου οι πρώτοι λόφοι ξεκινούν να υψώνονται στην πεδινή γη που καταλήξει στον Κόλπο του Μεξικού, και περικυκλωμένη από πυκνή ζούγκλα, η αρχαία πόλη του Παλένκε θα μείνει για πάντα τυπωμένη στη μνήμη σας. Στο εσωτερικό του Ναού Των Επιγραφών θα δούμε την περίτεχνα σκαλισμένη Σαρκοφάγο του βασιλιά Πακάλ (Pacal). Μεσημεριανό φαγητό και στη συνέχεια αναχώρηση για την κουκλίστικη πόλη του Καμπέτσε (Campeche), προστατευόμενη από την UNESCO από το 1999 και τόσο προσεκτικά συντηρημένη, που καμιά φορά αναρωτιέσαι αν είναι αληθινή. Άφιξη, τακτοποίηση στο ξενοδοχείο σας, και διανυκτέρευση.
 7η μέρα: Καμπέτσε - Ουσμάλ - Μέριδα

Πρωινό. Περιήγηση στην αποικιακή πόλη του Καμπέτσε και αναχώρηση προς την αρχαία πόλη του Ουσμάλ (Uxmal – παρά το x προφέρεται Ουσμάλ, με παχύ σ), ίσως την πιο εντυπωσιακή από όλες τις αρχαιολογικές περιοχές της χερσονήσου του Γιουκατάν, και σίγουρα την πιο αρμονική και γαλήνια. Ουσμάλ στη γλώσσα των Μάγια σήμαινε «τρεις φορές χτισμένο», και στη συγκεκριμένη περίπτωση αναφερόταν στον εντυπωσιακό Ναό (ή Πυραμίδα) του Μάγου, το γνωστότερο από τα κτήρια του Ουσμάλ. Εμείς θα επισκεφθούμε αυτόν, όπως και όλα τα υπόλοιπα σημαντικά κτήρια της περιοχής. Το μεσημέρι, μετά το γεύμα μας, θα συνεχίσουμε με κατεύθυνση τη «λευκή πόλη» της Μέριδα (Mérida), πρωτεύουσα της επαρχίας του Γιουκατάν (Yucatán). Άφιξη και πανοραμική περιήγηση στην πόλη. Τακτοποίηση στο ξενοδοχείο και ελεύθερο υπόλοιπο της βραδιάς.
8η μέρα: Μέριδα - Τσιτσέν Ιτσά – Κανκούν / Τουλουμ / Playa del Carmen 
Πρωινό και αναχώρηση προς το Τσιτσέν-Ιτσά (Chichén-Itzá), τοποθεσία της πιο εκτενώς μελετημένης από όλες τις πυραμίδες των Μάγια και ένα από τα Θαύματα του Νέου Κόσμου. Θα επισκεφθούμε επίσης το Παλάτι με τις Χίλιες Κολώνες, το παρατηρητήριο, το εντυπωσιακό, τεράστιο Ιερό Πηγάδι από το οποίο η τοποθεσία παίρνει το όνομα της (Chichén Itzá σημαίνει, περίπου, Στόμιο του Πηγαδιού Των Ιτζά) – και φυσικά το γήπεδο από τη γη του οποίου, σύμφωνα με μια διάσημη προφητεία των Μάγια, την 22η Δεκεμβρίου του 2012 θα έβγαινε ο θεός Κουκουλκάν πολεμιστής με μορφή φιδιού και θα έδινε οριστικό τέλος στον κόσμο μας. Πριν τη συνέχεια του ταξιδιού θα έχουμε την ευκαιρία να κολυμπήσουμε σε μια από τις περίφημες cenotes Selva Maya, όπου και θα απολαύσουμε το μεσημεριανό γεύμα μας. Άφιξη, τακτοποίηση στο ξενοδοχείο και ελεύθερο υπόλοιπο της βραδιάς.
9η μέρα: Ελεύθερη ημέρα 
Ελεύθερη ημέρα για να απολαύσετε ένα από τα πιο όμορφα και διάσημα θέρετρα ολόκληρου του δυτικού ημισφαιρίου. Είναι ένας επίγειος παράδεισος. Από την παραλία με τη μοναδική, κατάλευκη σα ζάχαρη άχνη, άμμο της και τα απίστευτα τιρκουάζ νερά της, στα ξενοδοχεία με τις ατελείωτες προτάσεις τους για χαλάρωση, σπορ, θέαμα, διασκέδαση και εξαιρετικό φαγητό, είναι σίγουρο ότι θα απολαύσετε την κάθε στιγμή της ημέρας σας.
10η μέρα: Κανκούν - Κων/λη

Ελεύθερη ημέρα μέχρι την ώρα της μεταφοράς σας στο αεροδρόμιο του Κανκούν για να πάρετε την πτήση της επιστροφής προς Αθήνα, νωρίς το απόγευμα. Σημειώστε όμως ότι θα πρέπει να έχετε αδειάσει τα δωμάτια σας από το πρωί. Θα σας δοθεί χώρος αποθήκευσης των αποσκευών σας.

11η μέρα : Κων/λη -Αθήνα

Άφιξη στη Κων/λη και, στη συνέχεια, στην Αθήνα γεμάτοι εικόνες και... αξέχαστες αναμνήσεις.

ΠΕΡΙΛΑΜΒΑΝΟΝΤΑΙ:                                                            

· Αεροπορικά εισιτήρια
· Φόροι αεροδρομίου
· Όλες οι εσωτερικές πτήσεις

· Μία (1) αποσκευή και μία (1) χειραποσκευή ο έκαστος

· Διαμονή σε  ξενοδοχεία  4*  με πρωινό

· Όλες οι μεταφορές, εκδρομές σύμφωνα με το πρόγραμμα

· Γεύματα του προγράμματος

· Είσοδο στο μουσείο Frida Khalo.

· Είσοδοι και κάποιες από τις δραστηριότητες του προγράμματος

· Αγγλόφωνος ξεναγός – Ελληνόφωνος από 10 άτομα και πάνω 
· 24ωρο τηλέφωνο ανάγκης & Υπηρεσίες τοπικών Αγγλόφωνων αντιπροσώπων/ ξεναγών
· Ταξιδιωτική ασφάλεια 
· Ενημερωτικά έντυπα, Τοπικοί φόροι, Ασφάλεια αστικής ευθύνης, ΦΠΑ

ΔΕΝ ΠΕΡΙΛΑΜΒΑΝΟΝΤΑΙ:

· Εισιτήρια εισόδων που δεν περιλαμβάνονται στο πρόγραμμα και πληρώνονται επί τόπου

· Φόρος ξεν/χειου στο Κανκούν Quintana σε pesos Mexicanos πληρώνονται επί τόπου στο ξενοδοχείο

· Όλα τα γεύματα και ποτά που δεν αναγράφονται στο πρόγραμμα

· Προαιρετικές εκδρομές

· Προσωπικά έξοδα

· Φιλοδωρήματα για τους τοπικούς οδηγούς και ξεναγούς
